Moskvas kulturliv
Moskva (Kulturliv), Byen har et rigt kulturliv, og dens historie afspejler sig i udbuddet af attraktioner. Fra kejsertiden findes i spidsen for byens ca. 40 stationære teatre Bolsjoj Teatret med opera og ballet; Bolsjoj-balletten har siden 2. Verdenskrig været Ruslands førende balletkompagni. Fra 1898 var Moskva Kunstnerteater (MKhAT) et foregangsteater med forsøgsscener, og dets traditioner lever videre på byens nuværende eksperimentalscener. En af de mest anerkendte nyere scener er Skolen for dramatisk kunst, grdl. 1987 af instruktøren Anatolij Vasiljev (f. 1942). Økonomiske omvæltninger har indvirket på teatrenes styreform, og med 1980'ernes glasnost folder en kunstnerisk ytringsfrihed sig ud. I Moskva findes et af verdens ældste børneteatre, grdl. 1918 af Natalja Sats (1903-93), og en unik tradition for dukketeatre med Sergej Obraztsovs (grdl. 1931) som det kendteste. Byen har flere teaterskoler, heriblandt teaterakademiet GITIS (grdl. 1878).
I en snes koncertsale, navnlig Tjajkovskij-koncertsalen (grdl. 1940) og Konservatoriets hhv. Lille Sal (grdl. 1898) og Store Sal (grdl. 1901), byder Moskva på såvel klassisk musik som mere folkloristiske danse- og korensembler. Siden 1970'erne har antallet af jazz-, pop- og rockgrupper været stigende. Både den klassiske og den populære form er udtryk for en særlig russisk musiktradition.